Hvad der umiddelbart lignede en påtale og bøde for at tisse på gaden, udviklede sig til det voldsommere søndag nat i Aalborg. I Krydset mellem Urbansgade og Ladegårdsgade i Aalborg opdagede en politipatrulje klokken 00.37 en mand på 30 år stå og tisse på gaden. Patruljen valgte derfor at holde ind for at sigte manden. - Vi retter henvendelse til ham, eller forsøger. Han vælger i stedet at forsøge at stikke af, siger vagtchef ved Nordjyllands Politi, Jesper Sørensen. Manden nåede dog ikke så langt inden patruljen hurtigt indhenter manden. Urolighederne omkring den 30-årige mand stopper dog ikke her. Den 30-årige mand nægtede at opgive sit navn og fødselsdato til politipatruljen, men valgte i stedet at fornærme politiet. - Han kalder blandt andet en kollega for luder, siger Jesper Sørensen. Betjentene valgte derfor at anholde den 30-årige mand. - Da han står, anholdt i håndjern, nikker han en af vores kollegaer en skalle, siger Jesper Sørensen. Politibetjenten bliver derefter tilset ved lægevagten i Aalborg og har muligvis pådraget sig en hjernerystelse. Den 30-årige er mandag morgen hos Nordjyllands Politi, hvor han afventer afhøringen. Manden er sigtet for at tisse på gaden, for ikke at ville opgive sit navn og fødselsdato, for at kalde politiet ukvemsord og for vold mod tjenestemand.

Referat:
En 30-årig mand blev natten mandag anholdt for blandt andet at have nikket en skalle til en politibetjent. Det oplyser Nordjyllands Politi.